**Št. 18/2018 18. april 2018**

**rEUnaissance: Luca Jahier, novi predsednik EESO, obljublja oživitev državljanskega udejstvovanja za trajnostno Evropo**

Italijan **Luca Jahier** je bil izvoljen za 32. predsednika Evropskega ekonomsko-socialnega odbora (EESO), organa EU, ki zastopa organizirano civilno družbo, na čelu katerega bo naslednji dve leti in pol. Novi podpredsednici bosta **Milena Angelova** (Bolgarija), pristojna za proračun, in **Isabel Caño Aguilar** (Španija), pristojna za komuniciranje.

Novi predsednik je 18. aprila na plenarnem zasedanju EESO ob koncu predsedovanja **Georgesa Dassisa** in začetku svojega mandata v navdihujočem govoru predstavil štiri prednostne naloge svojega programa: **trajnostni razvoj**, **zavzemanje za mir**, **krepitev vloge kulture** in **dajanje priložnosti mladim, da izrazijo svoje mnenje**.

„Vse vas pozivam, da se mi pridružite pri odločnem državljanskem udejstvovanju za našo trajnostno evropsko prihodnost. Pozivam vas, da skupaj z mano sanjate o Evropi, polni nove energije, in si prizadevate za drugo evropsko renesanso!“ je **predsednik Jahier** povedal 350-glavi skupščini, ki je po imenovanju novega predsedstva svetel zgled enakosti spolov, saj so številne vodstvene položaje zasedle ženske.

Evropi bi koristili velika humanistična revolucija in preobrazba, podobna tisti v renesansi, je dodal **Luca Jahier**, saj jo še vedno pestita visoka stopnja revščine in nerešena migracijska kriza. Izrazil je upanje, da bodo njegove štiri prednostne naloge za združujoč program za prihodnost resnična priložnost za to renesanso EU ali **„rEUnaissance“**.

V predsednikovem programu je največji poudarek na **trajnostnem razvoju**, na katerem bi morale temeljiti vse spremembe, ki bodo oblikovale Evropo prihodnosti, kot so četrta industrijska revolucija, krožno in nizkoogljično gospodarstvo, vedno večji izzivi za vrednote EU, grožnje miru in stabilnosti na mejah EU ter mnoge druge spremembe.

Za doseganje gospodarske blaginje bodo imele v tem programu ključno vloge pobude lokalnih in regionalnih oblasti, državljanov in civilne družbe od spodaj navzgor, saj je treba poskrbeti tudi za okoljsko vzdržnost in socialno vključenost.

Druga prednostna naloga predsednika Jahierja je **zavzemanje za mir**, ki zdaj, ko se EU sooča z izzivi, kot so brexit, naraščajoča napetost na Zahodnem Balkanu ter razmah terorizma in nedemokratičnih praks v nekaterih državah članicah, ne bi smelo veljati za samoumevno.

Tretja prednostna naloga novega predsedstva je **krepitev vloge kulture**, ki jo Luca Jahier vidi kot instrument združevanja in mobilizacije za Evropo, v kateri si države delijo isto dediščino, zgodovino in vrednote. Poudaril je, „da nam lahko kultura pomaga premagati sedanjo sistemsko in politično krizo in krizo identitete v Evropi ter nas spodbudi k sanjam, k ustvarjanju novih možnosti.“

Zadnja prednostna naloga je iz **mladih** napraviti prve nosilce sprememb ter jim dati prostor in besedo, ki si ju zaslužijo.

**Luca Jahier** je izrazil priznanje delu svojega predhodnika, **Georgesa Dassisa**, v zvezi s pomembnimi vprašanji, kot so migracije, socialni steber in prihodnost Evrope, ter dejal, da bo to delo nadaljeval in si prizadeval še povečati vlogo EESO v odporu proti nacionalističnim in populističnim težnjam, ki se v številnih državah članicah vedno bolj širijo, posvetil pa se bo tudi vprašanju oženja državljanskega prostora.

Dejal je, da bo EESO dejavno sodeloval na prihodnjih strateških srečanjih, kot so vrh EU o prihodnosti Evrope in posvetovanja francoskega predsednika Macrona z državljani. EESO mora poleg tega v večji meri sodelovati z drugimi institucijami EU in okrepiti dialog s civilno družbo na splošno v vseh državah EU.

„Priložnost imamo dati nov zagon delovanju evropske civilne družbe. Za Evropo jutrišnjega dne potrebujemo pogum; upati si moramo *zamišljati* nov svet. Ne smemo izgubljati časa, kajti toliko porazov v zgodovini lahko povzamemo zgolj z eno besedo: prepozno,“ je ob koncu dejal **Luca Jahier**.

Podpredsednici sta v svojih nagovorih ob začetku mandata opozorili na pomen in vrednost dela EESO.

„EESO ima pri tem edinstveno in ključno vlogo, saj lahko predstavi objektivno stališče socialnih partnerjev in organizirane civilne družbe o tem, kako skupaj učinkoviteje doseči bolj enotno in federalno Evropo ... Prepričana sem, da se geslo sedanjega bolgarskega predsedstva Sveta Evropske unije – ,Združeni smo močni’ – na to neposredno navezuje in bi ga bilo treba v celoti podpreti,“ je dejala **Milena Angelova**, ki bo zadolžena za proračun EESO.

**Isabel Caño Aguilar**, ki je bila izvoljena za podpredsednico, pristojno za komuniciranje, je dejala:„Mi smo glasnik delavcev, delodajalcev, aktivistov, prostovoljcev, potrošnikov, invalidov in kmetov. Mi smo cement za temelje, na katerih je bila zgrajena Evropa in na katerih še vedno stoji in bo stala tudi v prihodnje. EESO je mesto dejanskega dialoga, most med evropskimi institucijami in mehanizmom, ki vse poganja, zato moramo znati prisluhniti in odkrito spregovoriti.“

**Ozadje**

* **Luca Jahier (IT):** predsednik EESO, nekdanji predsednik skupine raznih dejavnosti v letih 2011–2018 – [spletišče predsednika](https://www.eesc.europa.eu/en/about/political-organisation/eesc-president)
* **Milena Angelova (BG):** podpredsednica EESO, nekdanja podpredsednica skupine delodajalcev v letih 2010–2018 – [spletišče podpredsednice (proračun)](https://www.eesc.europa.eu/en/about/political-organisation/vice-president-budget)
* **Isabel Caño Aguilar (ES):** podpredsednica EESO, nekdanja podpredsednica opazovalne skupine za trajnostni razvoj v letih 2013–2018, skupina delojemalcev – [spletišče podpredsednice (komuniciranje)](https://www.eesc.europa.eu/en/about/political-organisation/vice-president-comm)
* [Organizacijska shema EESO (politična struktura) 2018–2020](https://www.eesc.europa.eu/en/about/political-organisation/organisational-chart-political)
* Predsednik in dva podpredsednika EESO se v nasprotju s člani EESO, ki so izvoljeni za petletni mandat, izberejo za dveinpolletni mandat iz vsake od treh skupin (skupine delodajalcev, skupine delojemalcev in skupine raznih dejavnosti) na podlagi kroženja. Izvoljeni so z navadno večino na konstitutivni seji skupščine, ki je bila tokrat 18. aprila. To se imenuje prenova na polovici mandata. Po izvolitvi je predsednik predstavil delovni program svojega mandata. **Predsednik** je odgovoren za pravilno izvajanje dejavnosti Odbora in zastopa EESO v odnosih z drugimi institucijami in organi. **Podpredsednika**, izbrana izmed članov tistih dveh skupin, katerima ne pripada predsednik, sta pristojna za komuniciranje in za proračun.
* EESO sestavlja 350 članov iz 28 držav članic. Predlagajo jih nacionalne vlade, imenuje pa jih Svet Evropske unije za obdobje petih let. Nato delujejo **neodvisno** v interesu vseh državljanov EU. Člani niso politiki, temveč delodajalci, sindikalisti in predstavniki različnih dejavnosti, kot so kmetijske, potrošniške in okoljske organizacije, socialno gospodarstvo, mala in srednja podjetja, samostojni poklici in združenja, ki zastopajo invalide, prostovoljni sektor, enakost spolov, mladi, visokošolski zavodi itd.

**Dodatne informacije:**

Laura Lui, služba EESO za medije

E-naslov: [press@eesc.europa.eu](mailto:press@eesc.europa.eu)

Tel. + 32 2 546 9189

**@EESC\_PRESS**

[VIDEO: Kje je EESO pustil svoj pečat](http://www.eesc.europa.eu/?i=portal.en.videos.41081)

*Evropski ekonomsko-socialni odbor zastopa različne ekonomske in socialne komponente organizirane civilne družbe. Ustanovljen je bil z Rimsko pogodbo leta 1957 in je institucionalni posvetovalni organ. Posvetovalna vloga Odbora njegovim članom in organizacijam, ki jih zastopajo, omogoča sodelovanje v postopku odločanja EU. Ima 350 članov iz vseh držav članic EU, ki jih imenuje Svet Evropske unije.*